ประกาศการไฟฟ้าฝ่ายผลิตแห่งประเทศไทย

เรื่อง กำหนดเขตสำรวจสายส่งไฟฟ้าขนาด ๒๓๐ กิโลโวลต์

จากสถานีไฟฟ้าย่อยแม่เมาะ ๓ ไปยังสถานีไฟฟ้าย่อยแม่เมาะ ๔ (สถานีไฟฟ้าย่อยลำปาง ๑)

(สถานีไฟฟ้าย่อยลำพูน ๑) และสถานีไฟฟ้าย่อยลำพูน ๒

ด้วยการไฟฟ้าฝ่ายผลิตแห่งประเทศไทย (กฟผ.) มีโครงการปรับปรุงระบบไฟฟ้าของสายส่งไฟฟ้าขนาด ๒๓๐ กิโลโวลต์ จากสถานีไฟฟ้าย่อยแม่เมาะ ๓ จังหวัดลำปาง ไปยังสถานีไฟฟ้าย่อยแม่เมาะ ๔ (สถานีไฟฟ้าย่อยลำปาง ๑) (สถานีไฟฟ้าย่อยลำพูน ๑) และสถานีไฟฟ้าย่อยลำพูน ๒ จังหวัดลำพูน

ดังนั้น อาศัยอำนาจตามความในมาตรา ๒๘ แห่งพระราชบัญญัติการไฟฟ้าฝ่ายผลิตแห่งประเทศไทย พ.ศ. ๒๕๑๑ แก้ไขเพิ่มเติมโดยพระราชบัญญัติการไฟฟ้าฝ่ายผลิตแห่งประเทศไทย (ฉบับที่ ๕) พ.ศ. ๒๕๓๕ จึงประกาศให้ทราบโดยทั่วกันว่า กฟผ. จะดำเนินการสำรวจทั่วไปเพื่อปรับปรุงระบบไฟฟ้าของสายส่งไฟฟ้าขนาด ๒๓๐ กิโลโวลต์ จากสถานีไฟฟ้าย่อยแม่เมาะ ๓ ไปยังสถานีไฟฟ้าย่อยแม่เมาะ ๔ (สถานีไฟฟ้าย่อยลำปาง ๑) (สถานีไฟฟ้าย่อยลำพูน ๑) และสถานีไฟฟ้าย่อยลำพูน ๒ โดยจะมีการกำหนดเขตบริเวณที่ที่จะเดินสายไฟฟ้าด้านละไม่เกิน ๔๐ เมตร และจะทำการสำรวจในท้องที่ต่างๆ ดังนี้

๑. จังหวัดลำปาง

(๑) อำเภอแม่เมาะ            ตำบลแม่เมาะ ตำบลบ้านดง

(๒) อำเภอเมืองลำปาง       ตำบลพิชัย ตำบลบ้านเสด็จ ตำบลทุ่งฝาย
ตำบลบุญนาคพัฒนา ตำบลต้นธงชัย
ตำบลนิคมพัฒนา ตำบลบ้านเป้า ตำบลบ้านเอื้อม

(๓) อำเภอห้างฉัตร           ตำบลหนองหล่ม ตำบลห้างฉัตร ตำบลวอแก้ว ตำบลเวียงตาล

๒. จังหวัดลำพูน

(๑) อำเภอแม่ทา              ตำบลทาปลาดุก ตำบลทาสบเส้า

(๒) อำเภอเมืองลำพูน        ตำบลศรีบัวบาน ตำบลมะเขือแจ้ ตำบลบ้านกลาง ตำบลป่าสัก ตำบลเวียงยอง ตำบลในเมือง
ตำบลเหมืองง่า ตำบลอุโมงค์

(๓) อำเภอบ้านธิ              ตำบลบ้านธิ

ทั้งนี้ ตั้งแต่พ้นกำหนดสามสิบวัน นับแต่วันประกาศในราชกิจจานุเบกษา จนกว่างานสำรวจข้อมูลจะแล้วเสร็จ

ประกาศ ณ วันที่ ๑๙ กุมภาพันธ์ พ.ศ. ๒๕๕๐

ไกรสีห์ กรรณสูต

ผู้ว่าการการไฟฟ้าฝ่ายผลิตแห่งประเทศไทย